اصل جیڑہ بلوچی سیاہگ انت (4)
نبشتانکے سیمی بہر ءَ من آشوبی جنزے ءِ گپ جتگ ات۔ اے آشوب چیا آرگی انت؟
بلوچ راج ءَ وتی زند ءِ گیشتری بہر پہ شوانگی ءُ مال چارینی گوازینتگ۔ شوانگے نفسیات وتی مال ءُ دلوت ءُ کشاری زمین ءِ ہما یکیں ٹکر انت کہ آ وتی دلوتاں چارینت بہ کنت۔ پمیشا بلوچاں راجی تعاون (شراکت داری) ءِ بدل ءَ وتی کہول ، ٹک ءُ قبیلہانی گیشتر حیال گور کتگ۔
گڑا ما گوں زبان ءِ سیاہگ ءَ ہمے رویہ برجم داشتگ؟
اگاں ہورتی ءَ بہ چارے گڈا ہمے وڑ انت۔ ما زبان ءِ سیاہگ ءَ را سئے بہر ءَ ٹکر کتگ ءُ ہر کس گشیت کہ منی ٹکر شر تر انت۔ پدا چد ءُ گنتر ایش کہ ہر کس ہمے واہگ داریت کہ ایندگہ ٹکر وتی رہبنداں یلہ بہ دینت ءُ منی رند گیری ءَ بہ کننت۔
بلوچانی راجی سیاہگ کجام انت ؟
اصل ءَ زبان ءِ سیاہگ ایوکا ہما حدّ ءَ تک نہ بیت کہ یک ٹکے جہہ منند انت یا ہما ہند ءَ کہ گیشتر نبشتہ ءُ وانگ بوئگ ءَ انت بلکن ءَ ایشی ءِ حدّ ہمودا انت کہ ہرچ بلوچے جہہ منند انت۔
بلوچانی سیاہگ تہنا مکرانی نہ انت، رخشانی نہ انت ءُ نئیکہ تہنا کوہ سلیمانی انت۔ اے سئے ئیں یکجا بنت گڑا بلوچانی راجی سیاہگ گوشگ بیت۔
چریشی ءِ ابید اے سیاہگ ہما وہد ءَ راجی بوت کنت ءُ رواج گپت کنت کہ دنیا ءِ ہرچ کُنڈ ءِ بلوچ ایشی ءَ سرپد بہ بنت۔
گڑا انوں کہ ہر چیز بلوچی زبان ءَ نویسگ بوئگ ءَ انت آہاں کس سرپد نہ بیت؟
ایشی ءِ پسو وَ “ ناں “ انت پرچا ہر کس بلوچی زبان ءَ نبشتہ کنت آ وانگ بیت، فہمگ بیت ءُ مردم گوں یکے دومی ءَ ابلاغ ہم کنت۔
گمان ہمیش انت کہ مرچی بلوچ وتی تاریخ، لبزانک ءُ ایندگہ تکاں حیال ءُ لیکہانی درشانی ءَ مکران ءِ کساس 45% ، رخشان ءِ کساس 20% ، کوہ سلیمان ءِ کساس 10% ، ایرانی بلوچستان ءِ کساس 15% ءُ دنیا ءِ ایندگہ ملکانی جہہ منندیں 10 % بلوچ ماں نبشہی دروشم ءَ (کتاب، تاکبند، روتاک، ریڈیو، ٹی وی ، موبائل ٹیکسٹ ءُ سوشل میڈیا) وت ماں وت ءَ ابلاغ کن انت۔
اگاں نبشتہ ءُ فہمگ ءِ دود برجم انت گڑا جیڑہے جند کجا انت؟
ادا پدا ہما جست کہ کجام ہما یکیں نقطہ (من ایشی ءَ را یکیں جستے نام داتگ ات) انت کہ مارا جیڑہی رنگ ءَ گندگ بوئگ ءَ انت ءُ مئے ایندگہ جیڑہانی (ہما جست ءُ پسو کہ گوستگیں ہفتاد سال ءَ کنگ بوئگ ءَ انت )گیشواری ءَ اڑاند(مشکل) پیداک کنگ ءَ انت۔
اے آشوب انچیں اثرے دئور بہ دنت کہ کوہنیں درستیں لیکہاں گار بہ بنت ءُ یک راہے ءِ شونداری ءَ بہ کنت کہ درستیں بلوچ ہمے یکیں راہے راہی بہ بنت۔
(روان انت)